IZVEDBENI SKLEP KOMISIJE (EU) 2022/910

z dne 9. junija 2022

o spremembi Izvedbenega sklepa (EU) 2019/1326 glede harmoniziranih standardov za elektromagnetno združljivost nizkonapetostnih stikal, ločilnikov, ločilnih stikal in stikalnih aparatov z varovalkami ter za zunanje napajalnike za mobilne telefone

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 13 Direktive 2014/30/EU Evropskega parlamenta in Sveta (2) se za električno opremo, ki je v skladu s harmoniziranimi standardi ali njihovimi deli, sklici na katere so bili objavljeni v Uradnem listu Evropske unije, domneva, da je skladna z bistvenimi zahtevami iz Priloge I k navedeni direktivi, zajetimi v navedenih standardih ali njihovih delih.

(2) Komisija je z Izvedbenim sklepom C(2016) 7641 (3) od Evropskega odbora za standardizacijo (v nadaljnjem besedilu: CEN), Evropskega odbora za elektrotehnično standardizacijo (v nadaljnjem besedilu: Cenelec) in Evropskega inštituta za telekomunikacijske standarde (v nadaljnjem besedilu: ETSI) zahtevala pripravo in revizijo harmoniziranih standardov za elektromagnetno združljivost v podporo Direktivi 2014/30/EU.

(3) Cenelec je na podlagi zahteve iz Izvedbenega sklepa C(2016) 7641 revidiral harmonizirani standard EN IEC 60947-3:2009 in njegovo spremembo EN IEC 60947-3:2009/A1:2012 za nizkonapetostna stikala, ločilnike, ločilna stikala in stikalne aparate z varovalkami, sklica na katera sta objavljena v Sporočilu Komisije (2018/C 246/01) (4).

(4) Na podlagi tega je bil sprejet harmonizirani standard EN IEC 60947-3:2021 za nizkonapetostne stikalne in krmilne naprave: Stikala, ločilniki, ločilna stikala in stikalni aparati z varovalkami.

(5) Komisija je skupaj s Cenelec ocenila, ali je harmonizirani standard EN IEC 60947-3:2021 skladen z zahtevo iz Izvedbenega sklepa C(2016) 7641.

(6) Harmonizirani standard EN IEC 60947-3:2021 izpolnjuje bistvene zahteve, ki naj bi jih zajemal in so določene v Direktivi 2014/30/EU. Zato je primerno, da se sklic na navedeni harmonizirani standard objavi v Uradnem listu Evropske unije.

(7) V Prilogi I k Izvedbenemu sklepu Komisije (EU) 2019/1326 (5) so navedeni sklici na harmonizirane standarde, na podlagi katerih se domneva skladnost z Direktivo 2014/30/EU. Da se zagotovi, da so sklici na harmonizirane standarde, pripravljene v podporo Direktivi 2014/30/EU, navedeni v enem aktu, bi bilo treba sklic na harmonizirani standard EN IEC 60947-3:2021 vključiti v navedeno prilogo.

(8) Zato je treba iz Uradnega lista Evropske unije umakniti sklica na harmonizirani standard EN IEC 60947-3:2009 in njegovo spremembo EN IEC 60947-3:2009/A1:2012.

(9) ETSI je z dopisom z dne 15. novembra 2021 Komisijo obvestil, da harmonizirani standard EN 61204-3:2000 o elektromagnetni združljivosti nizkonapetostnih napajalnikov z enosmernim izhodom, katerega sklic je objavljen v Sporočilu (2018/C 246/01), zajema polnilnike, ki spadajo na področje uporabe harmoniziranega standarda EN 301 489-34 V1.4.1. Komisija je skupaj z ETSI ocenila, da se harmonizirani standard EN 61204-3:2000 lahko uporabi namesto harmoniziranega standarda EN 301 489-34 V1.4.1, ker dodatne zaščitne zahteve v standardu EN 301 489-34 V1.4.1 za zaščito polnilnika pred polji, ki jih ustvarja mobilni telefon, niso več potrebne.

(10) Zato je treba iz Uradnega lista Evropske unije umakniti sklic na harmonizirani standard EN 301 489-34 V1.4.1.

(11) V Prilogi II k Izvedbenemu sklepu (EU) 2019/1326 so navedeni sklici na harmonizirane standarde, pripravljene v podporo Direktivi 2014/30/EU, ki so bili umaknjeni iz serije C Uradnega lista Evropske unije. Zato je v navedeno prilogo primerno vključiti sklice na harmonizirani standard EN IEC 60947-3:2009 in njegovo spremembo EN IEC 60947-3:2009/A1:2012 ter harmonizirani standard EN 301 489-34 V1.4.1.

(12) Da bi imeli proizvajalci dovolj časa za pripravo na uporabo harmoniziranega standarda EN IEC 60947-3:2021, je treba odložiti umik sklicev na harmonizirani standard EN IEC 60947-3:2009 in njegovo spremembo EN IEC 60947-3:2009/A1:2012.

(13) Da bi imeli proizvajalci dovolj časa za pripravo na uporabo harmoniziranega standarda EN 61204-3:2000 namesto harmoniziranega standarda EN 301 489-34 V1.4.1, je treba umik sklica na navedeni harmonizirani standard odložiti.

(14) Izvedbeni sklep (EU) 2019/1326 bi bilo zato treba ustrezno spremeniti.

(15) Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi zato moral začeti veljati na dan objave –

SPREJELA NASLEDNJI SKLEP:

Člen 1 Priloga I k Izvedbenemu sklepu (EU) 2019/1326 se spremeni v skladu s Prilogo I k temu sklepu.

Člen 2 Priloga II k Izvedbenemu sklepu (EU) 2019/1326 se spremeni v skladu s Prilogo II k temu sklepu.

Člen 3 Ta sklep začne veljati na dan objave v Uradnem listu Evropske unije.

V Bruslju, 9. junija 2022 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2014/30/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z elektromagnetno združljivostjo (UL L 96, 29.3.2014, str. 79).

(3) Izvedbeni sklep Komisije C(2016) 7641 z dne 30. novembra 2016 o zahtevi za standardizacijo Evropskemu odboru za standardizacijo, Evropskemu odboru za elektrotehnično standardizacijo in Evropskemu inštitutu za telekomunikacijske standarde v zvezi s harmoniziranimi standardi v podporo Direktivi 2014/30/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z elektromagnetno združljivostjo.

(4) Sporočilo Komisije v okviru izvajanja Direktive 2014/30/EU Evropskega parlamenta in Sveta o harmonizaciji zakonodaj držav članic v zvezi z elektromagnetno združljivostjo (Objava naslovov in sklicev harmoniziranih standardov po usklajeni zakonodaji Unije) (UL C 246, 13.7.2018, str. 1).

(5) Izvedbeni sklep Komisije (EU) 2019/1326 z dne 5. avgusta 2019 o harmoniziranih standardih za elektromagnetno združljivost, pripravljenih v podporo Direktivi 2014/30/EU Evropskega parlamenta in Sveta (UL L 206, 6.8.2019, str. 27).